લખનઉના ઍડિશનલ પોલીસ-સુપરિન્ટેન્ડેન્ટ હબીબુલ હસને કહ્યું હતું કે રામદેવ સામે મહાનગર પોલીસથાણામાં ફરિયાદ નોંધવામાં આવી છે. રામદેવે શુક્રવારે કરેલા નિવેદનનો વિડિયો જોયા બાદ પોલીસે આ ફરિયાદ નોંધી હતી. અને એના પગલે ઉત્તર પ્રદેશની રાજધાનીમાં રામદેવ હવે કોઈ પણ પ્રકારના કાર્યક્રમો નહીં કરી શકે. બાબા રામદેવ પર લખનઉ વહીવટીતંત્રે પ્રતિબંધ લાદ્યો છે. જિલ્લા ચૂંટણી અધિકારી રાજશેખરના જણાવ્યા અનુસાર રામદેવ તેમના કાર્યક્રમોમાં રાજકીય પ્રચાર કરી રહ્યા છે, અભદ્ર ભાષા બોલી રહ્યા છે એથી ચૂંટણી દરમ્યાન સાંપ્રદાયિક વાતાવરણ બગડવાની શક્યતા છે એને ધ્યાનમાં રાખીને આગલો આદેશ ન આપવામાં આવે ત્યાં સુધી લખનઉમાં રામદેવના કાર્યક્રમો પર પ્રતિબંધ મૂકવામાં આવ્યો છે.